Kivennavan linnan varhaisimmista linnanvoudeista ei ole tietoa, mutta vuonna 1551 sen linnanvoutina toimi Henrik Juhananpoika, joka erotettiin virastaan vuoden 1553 alussa. Häntä seurasi linnanvoutina Olavinlinnan entinen alavouti  Antti Niilonpoika Sabelfana, joka kutsuttiin Tukholmaan vastaamaan syytöksiin sodan syttymisestä Ruotsin ja Venäjän välille. Hänen seuraajakseen kuningas hyväksyi Suomen aatelin ehdottaman Juho Maununpojan, joka toimi Kivennavan linnan linnanvoutina aina sen hävittämiseen asti, ja joka on jäänyt historiaan linnan lähellä käydyn Joutselän taistelun ansiosta.